हिमाचल प्रदेशमध्ये भीषण अपघात; भरधाव बस १०० फूट खाली कोसळली, ८ जण ठार

Himachal Pradesh Bus Accident: हिमाचल प्रदेशमधील चंबा जिल्ह्यात बैरागढ-चंबा मार्गावर आज सकाळी भीषण बस अपघात झाला. बैरागढहून चंबाच्या दिशेने जाणारी खासगी बस देविकोठीजवळील चालुज वळणावर आली असता चालकाचे वाहनावरील नियंत्रण सुटले. त्यानंतर बस रस्त्यावरून सुमारे १०० फूट खाली कोसळून दुसऱ्या रस्त्यावर जाऊन आदळली. या भीषण अपघातात बसचालक आणि वाहकासह एकूण आठ जणांचा मृत्यू झाल्याची प्राथमिक माहिती समोर आली आहे.

हेही वाचा – गोळीबार करून २२ तोळे सोन्याचे दागिने लुटणारे तिघे उज्जैनमधून अटकेत

मिळालेल्या माहितीनुसार, ‘शर्मा ट्रॅव्हल्स’ची खासगी बस आज सकाळी साडेसहाच्या सुमारास बैरागढहून चंबाकडे जाण्यासाठी निघाली होती. बसमध्ये त्यावेळी सुमारे २० ते २५ प्रवासी होते. बैरागढहून निघाल्यानंतर बसने अवघे तीन किलोमीटरचे अंतर कापले होते. त्यानंतर देविकोठीजवळील चालुज वळणावर बस आली असता अचानक चालकाचे नियंत्रण सुटले आणि बस वेगाने रस्त्याच्या कडेला जाऊन खाली कोसळली.

VIDEO | Chamba, Himachal Pradesh: At least seven people are reportedly killed and seven others injured in a bus accident near Chaluj turn on Teesa-Bairagarh road.

(Source: Third Party)

(Full video available on PTI Videos – https://t.co/n147TvrpG7) pic.twitter.com/QHqk09lY9o

— Press Trust of India (@PTI_News) August 8, 2026

बस सुमारे १०० फूट खाली असलेल्या दुसऱ्या रस्त्यावर जाऊन पडल्याने अपघाताची तीव्रता मोठी होती. बस खाली कोसळताच परिसरात मोठा आवाज झाला. घटनेची माहिती मिळताच स्थानिक ग्रामस्थांनी तातडीने घटनास्थळी धाव घेतली आणि मदत व बचावकार्य सुरू केले.

अपघातग्रस्त बसमध्ये अनेक प्रवासी अडकले होते. ग्रामस्थांनी अथक प्रयत्न करून बसमधील जखमी प्रवाशांना बाहेर काढले. त्यानंतर जखमींना उपचारासाठी तिस्सा येथील रुग्णालयात दाखल करण्यात आले. जखमींवर वैद्यकीय उपचार सुरू असून, काही प्रवाशांची प्रकृती गंभीर असल्याची शक्यता व्यक्त केली जात आहे.

दरम्यान, अपघातानंतर घटनास्थळी मोठ्या प्रमाणात बचावकार्य सुरू आहे. अपघातग्रस्त बस अत्यंत खोल भागात कोसळल्याने बचाव पथकांसमोर अनेक अडचणी निर्माण होत आहेत. बस सरळ करण्याचे प्रयत्न सुरू असून, बसच्या खाली किंवा आजूबाजूला आणखी काही प्रवासी अडकले आहेत का, याचाही शोध घेतला जात आहे.

या अपघातामुळे परिसरात एकच खळबळ उडाली आहे. अपघाताची माहिती मिळताच पोलीस आणि प्रशासनाचे अधिकारी घटनास्थळी दाखल झाले. बचावकार्य पूर्ण झाल्यानंतर मृत आणि जखमी प्रवाशांची अधिकृत संख्या स्पष्ट होण्याची शक्यता आहे.

चंबाचे पोलीस अधीक्षक विजय सकलानी यांनी दिलेल्या माहितीनुसार, अपघाताचे नेमके कारण अद्याप स्पष्ट झालेले नाही. चालकाचे वाहनावरील नियंत्रण नेमके कोणत्या कारणामुळे सुटले, याचा तपास पोलिसांकडून करण्यात येत आहे. घटनास्थळाची पाहणी करून अपघातासंदर्भातील परिस्थितीची माहिती गोळा केली जात आहे.

दरम्यान, डोंगराळ भागातील अरुंद आणि धोकादायक वळणांच्या रस्त्यांवर वाहन चालवताना विशेष काळजी घेण्याची गरज या दुर्घटनेमुळे पुन्हा एकदा अधोरेखित झाली आहे. सध्या घटनास्थळी मदत आणि बचावकार्य सुरू असून, प्रशासनाकडून परिस्थितीवर लक्ष ठेवण्यात येत आहे.

महाईन्यूज-X वर फॉलो करा : महाईन्यूजला instagram वर फॉलो करा